Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 263/12/4401	Komárno, 18.7.2012
EEČ : 2-30-139-2012

U Z N E S E N I E

Trestná vec:	obvinený XXXXX 
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Komárno
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 14. apríla 2012 v čase o 13.00 hod.  v rybárskom revíri XXXXX číslo revíru XXXXX v katastri mesta XXXXX, ktorý je kaprovým lovným revírom a ktorý obhospodaruje Slovenský rybársky zväz Mestská organizácia XXXXX, neoprávnene zasiahol do výkonu rybárskeho práva tým, že lovil ryby bez  platného rybárskeho povolenia a bez platného rybárskeho lístka, teleskopickou udicou zelenej farby neznámej značky a navijakom značky MK 100  s rybárskym vlascom o hrúbke 0,20 mm ukončeným montážou na ťažko s jedným klietkovým krmítkom a dvoma háčikmi, pričom k uloveniu rýb nedošlo a teda Slovenskému rybárskemu zväzu  Miestnej organizácii  XXXXX, nebola spôsobená žiadna škoda. 

lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník Okresného riaditeľstva Policajného zboru, Odboru poriadkovej polície, Obvodné oddelenie Komárno uznesením podľa ustanovenia §-u 206 odsek 1 Trestného poriadku vzniesol obvinenie XXXXX, narodenému XXXXX pre prečin pytliactva podľa ustanovenia  §-u 310 odsek 1 Trestného zákona na skutkovom základe uvedenom vo výrokovej časti tohto rozhodnutia.

Spáchanie skutku  obvineným bolo preukázané jednak jeho  priznaním sa , ako aj úradným záznamom členov policajnej hliadky, ktorí XXXXX pristihli pri  protiprávnom konaní.

Vzhľadom na poznatky o osobe obvineného, ktorého skoršie trestné stíhanie pre obdobný skutok bolo v konaní pred súdom prerušené z dôvodu, že nie je schopný chápať zmysel trestného stíhania a ktorého iné trestné stíhanie bolo pre obdobný skutok v štádiu prípravného konania pre absenciu trestnej zodpovednosti z dôvodu  nepríčetnosti zastavené, sudca pre prípravné konanie vydal príkaz na vyšetrenie  duševného stavu obvineného. Následne boli do konania pribratí znalci z odboru zdravotníctvo a farmácia, odvetvie psychiatria na podanie posudku o duševnom stave XXXXX.	

Podľa záverov znaleckého posudku XXXXX  a XXXXX  - znalcov z odboru zdravotníctvo a farmácia, odvetvie psychiatria, obvinený v čase spáchania skutku trpel  duševnou poruchou - organickou  bludovou poruchou. Obvinený nevedel rozpoznať  protiprávnosť svojho konania, a nevedel a nemohol  svoje konanie ovládať.  Obvinený v súčasnosti nie je schopný chápať zmysel trestného konania a jeho na slobode z psychiatrického hľadiska môže byť pre spoločnosť nebezpečný. Znalci navrhli nariadiť ochranné psychiatrické liečenie ústavnou formou s následným umiestnením do zariadenia sociálnych služieb. 

Podľa ustanovenia §-u 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

Podľa ustanovenia §-u 215 odsek 1 písmeno e) Trestného poriadku, prokurátor  zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Nakoľko obvinený v čase spáchania činu inak trestného nemohol rozpoznať jeho protiprávnosť a ovládať svoje konanie, nie je za tento čin trestne zodpovedný a preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Škvára
prokurátor